जिस प्रकार दार्शनिक और धर्म गुरु अपने सिद्धांत को सर्वोत्कृष्ट और अपने सत्य को अंतिम समझने की गलती करते पाए जाते हैं उसी प्रकार वैज्ञानिक भी परिपूर्णता के भ्रम के शिकार हो जाते हैं और अहंकार उन पर हावी हो जाता है। महान व्यक्तियों की इस मनोदशा के कारण अप्रिय विवाद उत्पन्न हुए हैं। यह विवाद आंतरिक भी रहे हैं और अंतर अनुशासनात्मक भी किन्तु इन विवादों को सत्यान्वेषण के मार्ग से वैयक्तिक अहंकारजन्य विचलन के रूप में देखा जाना चाहिए न कि धर्म और विज्ञान की असहिष्णुता के रूप में इनकी व्याख्या की जानी चाहिए। सच्चा सत्यान्वेषी हमेशा अज्ञानता के बोध से ग्रसित होता है और इसीलिए विनम्र और सहिष्णु भी होता है।